钦定古今图书集成/明伦汇编/氏族典/第498卷 > 《苏州府志》 > 富弼
## 钦定古今图书集成/明伦汇编/氏族典/第498卷 > 《苏州府志》 > 富弼

按《宋史富弼传》：“弼字彦国，河南人。举茂才异等，授将
作监丞，签书河阳判官，召为开封府推官，知谏院。庆
历二年，为知制诰，纠察在京刑狱，吕夷简不悦。会契
丹屯兵境上，来求关南地，朝廷择报聘者，夷简因是
荐弼。还除枢密直学士，恳辞，改授资政殿学士，复拜
枢密副使，出知郓州，移青州。至和二年，召拜同中书”
门下平章事。嘉祐六年，以母忧去位，英宗召为枢密
使。居二年，以足疾求解，拜镇海军节度使、判扬州。熙
宁元年，徙判汝州。召拜司空，以左仆射、门下侍郎、同
平章事。王安石用事，雅不与弼合，弼称疾求退，拜武
宁节度使、判河南，改亳州。青苗法出，弼持不行，提举
官赵济劾弼格诏旨，乃以仆射判汝州，遂请老，封韩
国公致仕。元丰六年薨，谥文忠。